Document ID: 32011R0865
Publication Date: 2011-08-29

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 865/2011
tad-29 ta’ Awwissu 2011
li jemenda r-Regolament tal-Kunsill (UE) Nru 57/2011 rigward il-limiti tal-qbid għall-capelin fl-ilmijiet tal-Groenlandja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (UE) Nru 57/2011 tat-18 ta’ Jannar 2011 li jiffissa għall-2011 l-opportunitajiet tas-sajd għal ċerti stokkijiet tal-ħut u gruppi ta’ stokkijiet tal-ħut, applikabbli fl-ilmijiet tal-UE u, għal bastimenti tal-UE, f’ċerti ilmijiet mhux tal-UE (1), u b’mod partikolari l-Artikolu 5(3) tiegħu;
Billi:
(1)
L-opportunitajiet tas-sajd fl-2011 għall-capelin fl-ilmijiet tal-Groenlandja taż-żoni ICES V u XIV ġew stipulati provviżorjament fl-Anness IB għar-Regolament (UE) Nru 57/2011. Skont l-Artikolu 5(3) ta’ dak ir-Regolament, il-Kummissjoni għandha tiffissa dan it-TAC abbażi tal-allokazzjoni għall-Unjoni stabbilita mill-Groenlandja skont il-Ftehim ta’ Sħubija dwar is-Sajd bejn il-Komunità Ewropea, min-naħa waħda, u l-Gvern tad-Danimarka u l-Gvern Awtonomu tal-Groenlandja, min-naħa l-oħra (2), u l-Protokoll għalih (3) (minn hawn ’il quddiem “il-Protokoll”)
(2)
L-opportunitajiet tas-sajd għal dan l-istokk joħorġu mill-Protokoll, li jistabbilixxi li l-Unjoni għandha tirċievi 7,7 % tat-TAC għall-capelin fl-ilmijiet tal-Groenlandja taż-żoni ICES V u XIV.
(3)
Il-Kummissjoni rċeviet informazzjoni mill-awtoritajiet tal-Groenlandja li t-TAC għal dan l-istokk ġie stabbilit għal 732 000 tunnellata u li l-Groenlandja se talloka 56 364 tunnellata lill-Unjoni f’konformità mas-sehem stabbilit skont il-Protokoll, li għandu jiġi mistad mill-20 ta’ Ġunju 2011 sat-30 ta’ April 2012.
(4)
Jekk jitqiesu l-konsultazzjonijet annwali dwar is-sajd bejn l-Unjoni u n-Norveġja għall-2011 u b’mod partikolari l-impenn li sar mill-Unjoni biex tipprovdi lin-Norveġja bi kwantità addizzjonali ta’ 7 965 tunnellata ta’ capelin lil hinn mill-bilanċ normali hekk kif jerġa’ jsir disponibbli l-capelin fl-ilmijiet tal-Groenlandja, jixraq li jiġi ttrasferit lin-Norveġja dan l-ammont ta’ opportunitajiet tas-sajd tal-Unjoni għall-capelin għall-istaġun tas-sajd 2011/2012.
(5)
L-Anness IB għar-Regolament (UE) Nru 57/2011 għandu għalhekk jiġi emendat skont dan.
(6)
L-istokk ikkonċernat ikun fil-biċċa l-kbira fl-ilmijiet tal-Groenlandja f’Lulju u Awwissu. Sabiex il-flotta tal-Unjoni tkun tista’ taċċessa din il-kwota mill-aktar fis, dan ir-Regolament għandu jidħol fis-seħħ minnufih wara l-pubblikazzjoni tiegħu. Għandu japplika mill-20 ta’ Ġunju 2011 sat-30 ta’ April 2012.
ADOTTAT DAN IR-REGOLAMENT:
Artikolu 1
Fl-Anness IB għar-Regolament (UE) Nru 57/2011, l-entrata dwar il-capelin fl-ilmijiet tal-Groenlandja taż-żoni V u XIV għandha tinbidel b’dan li ġej:
“Speċi
:
Capelin
Mallotus villosus
Żona
:
L-ilmijiet tal-Groenlandja taż-żoni V u XIV
(CAP/514GRN)
UE
56 364 (4) (5)
TAC
Mhux rilevanti
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-20 ta’ Ġunju 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Awwissu 2011.

Metadata:
Eurovoc Level 1 Categories: 100145
100161
100156
Eurovoc Level 2 Categories: 100279
100252
100183
100283
Eurovoc Level 3 Categories: 130
567
3544
2476
1615
All Eurovoc Categories: 1188
2437
5254
544
605